Document ID: 32005D0194

A BIZOTTSÁG HATÁROZATA
(2005. március 8.)
a bizonyos ázsiai országokban előforduló madárinfluenzával kapcsolatos védekezési intézkedésekről szóló 2004/122/EK határozat negyedik módosításáról
(az értesítés a B(2005) 521. számú dokumentummal történt)
(EGT vonatkozású szöveg)
(2005/194/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (1) és különösen annak 18. cikke (7) bekezdésére,
tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (2) és különösen annak 22. cikke (6) bekezdésére,
mivel:
(1)
A 2004/122/EK bizottsági határozat (3) elfogadását a több ázsiai országban, többek között Japánban és Dél-Koreában kitört madárinfluenza-járvány indokolta.
(2)
Japán és Dél-Korea a területükön érvényes madárinfluenza-helyzetről és a betegséggel kapcsolatos ellenőrző intézkedésekről benyújtotta zárójelentését a Nemzetközi Állatjárványügyi Hivatalnak (OIE). Japán és Dél-Korea kijelentette továbbá, hogy országaik mentesek a madárinfluenzától, és a Bizottságnak az állat-egészségügyi helyzetről küldött tájékoztatásban kérte a 2004/122/EK határozat ennek megfelelő módosítását. A 2004/122/EK határozatban ezen országok tekintetében előírt védőintézkedéseket ezért a továbbiakban nem kell alkalmazni.
(3)
A baromfin kívüli egyéb élő madarak harmadik országokból történő behozatalára irányadó feltételeket a 2000/666/EK bizottsági határozat (4) állapítja meg, és ennek megfelelően ezek a szabályok Japánra és Dél-Koreára is vonatkoznak. A baromfin kívüli egyéb élő madarakra alkalmazni kell különösen a karanténba helyezésre és a madárinfluenza vizsgálatára vonatkozó előírásokat.
(4)
Az Indonéziában, Kambodzsában, Kínában, Laoszban, Malajziában, Pakisztánban, Thaiföldön és Vietnamban érvényes járványügyi helyzetre tekintettel az ezen országokra a 2004/122/EK határozatban megállapított védőintézkedések időbeli hatályát ismét meg kell hosszabbítani.
(5)
Az e határozatban előirányzott intézkedések összhangban állnak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2004/122/EK határozat a következőképpen módosul:
1.
A 3. cikk helyébe a következő szöveg lép:
„3. cikk
A tagállamok felfüggesztik az alábbiak behozatalát Malajzia területéről:
-
baromfi bármely részét tartalmazó nyers kisállateledel és feldolgozatlan takarmány-alapanyag,
-
emberi fogyasztásra szánt tojás és bármely madár kezeletlen vadtrófeája.”
2.
A 4. cikk (1) bekezdése helyébe a következő szöveg lép:
„4. cikk
(1) A tagállamok felfüggesztik az alábbiak behozatalát Kambodzsából, a Kínai Népköztársaságból (Hongkongot is beleértve), Indonéziából, Laoszból, Malajziából, Pakisztánból, Thaiföldről és Vietnamból:
-
feldolgozatlan toll és tollrészek,
-
a 2000/666/EK határozat meghatározása szerinti »baromfin kívüli egyéb élő madár«, beleértve a gazdáikat kísérő madarakat is (kedvtelésből tartott madarak).”
3.
A 7. cikkben a „2005. március 31.” időpont helyébe a „2005. szeptember 30.” időpont lép.
2. cikk
A tagállamok e határozatnak megfelelően módosítják behozatali intézkedéseiket és a megfelelő módon haladéktalanul közzéteszik az elfogadott intézkedéseket. Ezekről haladéktalanul tájékoztatják a Bizottságot.
3. cikk
Ennek a határozatnak a tagállamok a címzettjei.
Kelt Brüsszelben, 2005. március 8-án.

Labels: 17
20
3
6
18